কেন্দ্রের অনুরোধে অন্তর্বর্তীকালীন নির্দেশে স্থগিতাদেশ সুপ্রিম কোর্টের!

ওয়েব ডেস্ক: ওয়াকফ সংশোধিত আইন (Waqf Amendment Act) নিয়ে অন্তর্বর্তী কোনও স্থগিতাদেশ (Interim Stay) দিল না সুপ্রিম কোর্ট (Supreme Court)। আগামীকাল অর্থাৎ, বৃহস্পতিবার ফের এই মামলার শুনানি হবে বলে জানিয়েছে সর্বোচ্চ আদালতের ডিভিশন বেঞ্চ। বিচারপতি সঞ্জীব খান্নার (Justice Sanjiv Khanna) নেতৃত্বে তিন সদস্যের বেঞ্চ কাল দুপুর ২টোর সময় ফের এই মামলার শুনানি করবে বলে জানিয়েছে।

সংশোধিত আইনের বিরুদ্ধে দায়ের করা একাধিক মামলার প্রেক্ষিতে শুনানি চলাকালীন, সহিংস প্রতিবাদের ঘটনা নিয়ে উদ্বেগ প্রকাশ করে শীর্ষ আদালত। বিচারপতিরা প্রশ্ন তোলেন, যদি মুসলিম সম্প্রদায়ের সদস্যদের হিন্দু ধর্মীয় বোর্ডে রাখা না হয়, তাহলে ওয়াকফ বোর্ডেও একই নীতি কার্যকর হওয়া উচিত কিনা।

আরও পড়ুন: ঘোষিত ওয়াকফ সম্পত্তি বহাল থাকবে, বড় রায় সুপ্রিম কোর্টের

যদিও শুনানির শেষদিকে আদালত তিনটি গুরুত্বপূর্ণ বিষয়ে স্থগিতাদেশ বজায় রাখার ইচ্ছা প্রকাশ করে। এক, যদি কোনও সম্পত্তি কোনও ব্যক্তি বা আদালতের মাধ্যমে ওয়াকফ ঘোষণা করা হয়ে থাকে, তা ‘ওয়াকফ নয়’ বলে ধরে নেওয়া যাবে না। দুই, জেলাশাসক নিজস্ব কার্যক্রম চালাতে পারবেন, তবে সেক্ষেত্রে সংশ্লিষ্ট সংশোধিত ধারা প্রযোজ্য হবে না। তিন, প্রাক্তন সদস্যরা ধর্ম নির্বিশেষে নিযুক্ত হতে পারেন, তবে বাকি সদস্যদের মুসলিম হতে হবে। বিচারপতি খান্না বলেন, “আমরা সাধারণত এমন অন্তর্বর্তী আদেশ দিই না, তবে এই বিষয়টি ব্যতিক্রম।” তিনি ইঙ্গিত দেন, এই মামলার শুনানি ছয় থেকে আট মাস পর্যন্ত চলতে পারে।

তবে আদালতের এই অবস্থানের বিরোধিতা করে কেন্দ্র ও রাজ্য সরকার অন্তর্বর্তী আদেশ না দেওয়ার অনুরোধ জানায় এবং আরও সময় চায়। আদালত তাঁদের বক্তব্য পেশের জন্য আরও আধঘণ্টা সময় দিতে রাজি হয়, তবে বিকেল ৪টা পার হওয়ায় শুনানি স্থগিত করে আগামীকালের জন্য নির্ধারণ করা হয়।